text: To omkommet ved drukneulykke på Henne Strand
  08 september 2016 kl. 11.00
  To personer er torsdag formiddag omkommet ved en drukneulykke på Henne Strand. Det oplyser Syd- og Sønderjyllands Politi.
  En større redningsaktion har torsdag formiddag været i gang på Henne Strand.
  To ældre personer - en mand og en kvinde - blev torsdag klokken 11.20 fundet bevidstløse. De to personer blev bjerget og forsøgt reddet, men klokken 12.10 blev de erklæret døde. Det oplyser Syd- og Sønderjyllands Politi til TV SYD.
  - Vi har nogle indikationer på, at de er tyske statsborgere, men ingen reel identitet endnu, siger vagtchef  Mads Leervad Dammark ved Syd- og Sønderjyllands Politi.
  Det tyder ikke på, at der ligger en forbrydelse bag ulykken. Politiet vil nu gå i gang med at finde ud af, hvad der er sket forud for ulykken og få identificeret de to omkomne.
  
  
  